Illum, il-Kummissjoni ħabbret li qed tilqa' l-ftehim politiku li laħqu l-Parlament Ewropew u l-Istati Membri tal-UE dwar il-programm Ewropa Kreattiva l-ġdid (2021-2027). In-negozjati bi trilogu issa ġew konklużi, u jonqos biss l-approvazzjoni finali tat-testi ġuridiċi mill-Parlament Ewropew u mill-Kunsill. Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel qalet: “Ninsab sodisfatta bil-ftehim politiku dwar il-programm Ewropa Kreattiva l-ġdid. Il-programm kien kritiku għall-promozzjoni tad-diversità kulturali tal-Ewropa u għall-kompetittività tas-setturi kulturali u kreattivi. Issa dan il-programm ġie modernizzat biex dawn is-setturi jkunu attrezzati aħjar għall-isfidi ta' żmienna, fosthom dawk li ġabet magħha l-pandemija.” Il-Kummissarju għas-Suq Intern Thierry Breton qal: “L-ekosistema kulturali u kreattiva tibqa' affettwata sew mill-kriżi attwali. Il-ftehim tal-lum huwa sinjal importanti għas-sieħba tal-midja Ewropej kollha, żgħar u kbar, u għall-kreaturi kollha tagħna, fi żmien meta jeħtieġu l-appoġġ tagħna bħal qatt qabel. Ewropa Kreattiva huwa għodda essenzjali għal aktar diġitalizzazzjoni u internazzjonalizzazzjoni ta' dawn is-setturi ewlenin. Se jsaħħaħ ukoll ir-reżiljenza tal-industrija awdjoviżiva u tal-midja tagħna u jirrinforza l-libertà u l-pluraliżmu tal-midja madwar l-Unjoni Ewropea.” Il-programm Ewropa Kreattiva hu l-istrument ewlieni li jappoġġa lis-setturi kulturali u kreattivi. Hu l-uniku programm imfassal mill-UE biex jappoġġahom b'mod speċifiku. B'baġit dedikat ta' aktar minn €2.4 biljuni, magħmula minn €1.8 biljun fi prezzijiet kurrenti u b'żieda addizzjonali ta' € 0.6 biljun fi prezzijiet tal-2018, il-programm il-ġdid se jkompli jippromwovi d-diversità kulturali u lingwistika, il-wirt u l-kompetittività, u permezz tiegħu l-organizzazzjonijiet u l-professjonisti kulturali u kreattivi se jkollhom l-opportunità joħolqu b'mod konġunt u jikkoperaw bejn il-fruntieri u jilħqu udjenzi usa', jindirizzaw kwistjonijiet soċjetali attwali u jappoġġaw artisti emerġenti. Il-fergħa MEDIA se tibqa' tappoġġa lil proġetti li għandhom dimensjoni Ewropea u internazzjonali; u se trawwem it-talent u tappoġġa l-użu ta' teknoloġiji ġodda biex tissaħħaħ il-kompetittività tas-settur. Għall-ewwel darba, is-settur tal-midja tal-aħbarijiet se jkun appoġġat b'diversi azzjonijiet li jippromwovu l-litteriżmu medjatiku, il-pluraliżmu u l-libertà tal-midja permezz tal-fergħa transsettorjali. L-implimentazzjoni tal-programm il-ġdid hi ppjanata għall-bidu tal-2021. Il-programm il-ġdid se jibqa' għaddej sal-2027. Fl-10 ta' Novembru 2020 intlaħaq ftehim politiku bejn il-Parlament Ewropew, l-Istati Membri tal-UE fil-Kunsill, u l-Kummissjoni, dwar il-baġit fit-tul (li jmiss) tal-UE u dwar NextGenerationEU. Bħala l-pass li jmiss issa hemm bżonn urġenti li ssir l-adozzjoni legali tal-pakkett tal-Qafas Finanzjarju Pluriennali (QFP) flimkien mar-ratifika tad-Deċiżjoni dwar ir-Riżorsi Proprji. Ladarba jiġi adottat, il-baġit fit-tul tal-UE, flimkien mal-inizjattiva NextGenerationEU, li hi strument temporanju mfassal biex jagħti spinta lill-irkupru tal-Ewropa, se jkun l-akbar pakkett ta' stimolu li qatt ġie ffinanzjat mill-baġit tal-UE. B'kollox hemm €1.8 triljun biex jgħinu lill-Ewropa tinbena mill-ġdid wara l-COVID-19. Se tkun Ewropa aktar ekoloġika, aktar diġitali u aktar reżiljenti. (*fi prezzijiet tal-2018) Ewropa Kreattiva Pjan ta' rkupru Baġit fit-tul tal-UE 2021-2027 u NextGenerationEU